Gitte Lillelund Bech (V), 2005-02-23:
Som formand for Udvalget til Prøvelse af Valgene kan jeg oplyse følgende om udvalgets arbejde, idet jeg samtidig skal henvise til den omdelte betænkning og indstilling.
Arbejdet har som sædvanlig vedrørt tre spørgsmål: For det første spørgsmålet om gyldighed af valghandlingen, herunder valgets forberedelse, stemmeafgivningen, optællingen af stemmesedler og vurderingen af dem samt valgbøgerne og disses førelse m.v.
For det andet spørgsmålet om godkendelse af de af Indenrigs- og Sundhedsministeriet foretagne opgørelser og beregninger.
For det tredje spørgsmålet om godkendelse af de kandidater, der har opnået valg.
Om gyldighed af valghandlingen kan jeg sige, at vi i udvalget har gennemgået Indenrigsog Sundhedsministeriets redegørelse, der indeholder de bemærkninger, som gennemgangen af valgbogsudskrifterne har givet ministeriet anledning til.
Vi har desuden i udvalget forholdt os til de 15 klager og henvendelser vedrørende valghandlingen, der har foreligget for folketingsvalget 2005.
Væsentligst i denne forbindelse er at nævne, at udvalget i relation til klagen vedrørende den manglende fintælling i Røddingkredsen besluttede at pålægge valgbestyrelsen i kredsen at foretage en fornyet fintælling.
Baggrunden for dette findes i betænkningen, men drejer sig kort sagt om, at Indenrigs- og Sundhedsministeriet har vurderet, at det ikke er i overensstemmelse med loven, at optælling af personlige stemmer alene er foregået på de enkelte afstemningssteder i fortsættelse af den foreløbige optælling på valgaftenen.
Den fornyede fintælling har ifølge Indenrigsog Sundhedsministeriet hverken haft betydning for kandidatudvælgelsen eller for stedfortræderrækkefølgen i Sønderjyllands Amtskreds.
Med hensyn til udvalgets indstilling til de øvrige klager skal jeg henvise til betænkningen.
Vedrørende spørgsmålet om godkendelse af Indenrigs- og Sundhedsministeriets opgørelser og beregninger har udvalget behandlet godkendelsen af disse, og med de meget små korrektioner, som fintællingen i Røddingkredsen har medført, har de samlede opgørelser og beregninger ikke givet anledning til bemærkninger fra udvalget.
Hvad angår spørgsmålet om godkendelse af de valgte har udvalget følgende indstilling: Vedrørende valget
i Danmark indstiller udvalget i enighed, at Folketinget godkender det den 8. februar 2005 afholdte valg af medlemmer til Folketinget, de af Indenrigs- og Sundhedsministeriet den 22. og 23. februar 2005 fremsendte beregninger og opgørelser af dette valg med de små korrektioner, som fintællingen i Røddingkredsen har medført, og de på den omdelte særskilte valgkredsfortegnelse opførte 175 kandidater, som valgte fra og med den 8. februar 2005.
Vedrørende valget i Grønland indstiller et enigt udvalg, at Folketinget godkender i henhold til forretningsordenens § 1, stk. 6, på grundlag af den af Rigsombudsmanden i Grønland fremsendte foreløbige valgbog om folketingsvalget i Grønland den 8. februar 2005 og Lars-Emil Johansen og Kuupik Kleist som valgte fra og med den 8. februar 2005.
Endelig vedrørende valget på Færøerne indstiller et enigt udvalg, at Folketinget godkender det på Færøerne den 8. februar 2005 afholdte M002S00040024KAJE.FM.FM Page 5 Monday, February 28, 2005 1:49 PM valg af to medlemmer til Folketinget, den af valgbestyrelsen foretagne opgørelse og beregningerne over dette valg og Høgni Hoydal og Anfinn Kallsberg som valgte fra og med den 8. februar 2005.
Hermed sluttede forhandlingen.
Afstemning